Der er flere sammenhænge mellem forskud og skat. Den første sammenhæng er, at du som arbejdsgiver ikke har lov til at udbetale løn på forskud - eller aconto - flere måneder i træk uden også at beregne og indeholde skat af det (A-skat og arbejdsmarkedsbidrag). Den næste sammenhæng mellem forskud og skat er denne: når du som arbejdsgiver ved hver lønudbetaling tilbageholder skat på vegne af dine medarbejdere, så er det faktisk en forskudsskat. Du afleverer nemlig den beregnede skat af lønnen til SKAT som et forskud på den endelige skat, som medarbejderen i sidste ende bliver opgjort til at skulle levere. Det sker, når medarbejderen modtager sin endelige årsopgørelse fra SKAT og finder ud af, om vedkommende har fået betalt præcis det, vedkommende skulle (for eksempel via dig som arbejdsgiver). Eller om den skat, der er blevet betalt på forskud, i virkeligheden har været for stor, så medarbejderen skal have penge retur fra SKAT. En fornuftig måde for medarbejderen at forsøge hverken at betale for meget eller for lidt i skat på forskud, er at tjekke sin forskudsopgørelse - og rette sin forskudsregistrering til, hvis der sker ændringer undervejs på et år. Det kan være en lønstigning eller noget andet, som kan give udslag på vedkommendes skattekort.